
  ELŐSZÓ


  Van egy kérdés, ami az utóbbi időben egyre gyakrabban jut eszembe: Ha ezt már most tudja, mi lesz itt tíz vagy húsz év múlva?


  Én használom a mesterséges intelligenciát. Sokat. Kérdezek tőle, ötletelek vele, információt keresek, fordítok, rendszerezek. Van, hogy lenyűgöz, van, hogy bosszant, és van, hogy egy pillanatra meg is ijeszt.


  De minél többet használom, annál inkább azt érzem, hogy talán nem is az a legfontosabb kérdés, mire lesz képes a mesterséges intelligencia, hanem az, hogy mi történik közben velünk.


  Mi történik a gondolkodásunkkal, ha mindig van valami, ami gondolkodik helyettünk? A kreativitásunkkal, ha másodpercek alatt száz ötletet kapunk? A kapcsolatainkkal, ha egy gép bármikor meghallgat, nem fáradt, nem türelmetlen, és egyre pontosabban tudja, mit szeretnénk hallani? És mi történik az önértékelésünkkel, amikor egyre több olyan dologban lesz jobb nálunk, amelyekről eddig azt hittük, hogy különlegessé tesznek bennünket?


  Ezek már nem technológiai kérdések. Hanem emberi kérdések.


  És számomra ettől érdekes ez a könyv.


  Nem akarja eldönteni helyettünk, hogy az AI áldás vagy átok. Nem akar elijeszteni tőle, de azt sem ígéri, hogy majd megoldja helyettünk az életünket. Inkább arra hív, hogy ismerjük meg, tanuljunk meg együtt dolgozni vele, használjuk arra, hogy fejlődjünk és alkossunk – közben pedig figyeljünk arra, hogy mit tesz velünk.


  Mert az AI gyorsabbá, ügyesebbé és hatékonyabbá tehet bennünket. De a hatékonyság még nem bölcsesség. Attól, hogy valamit meg tudunk tenni, még nem biztos, hogy meg is kell tennünk.


  A gép segíthet megtalálni az utat. De azt, hogy hová akarunk eljutni, nekünk kell eldöntenünk.


  Számomra erről szól ez a mű. Nem kell félni az AI-tól, de nem is ajánlott kritikátlanul rajongani érte. Érdemes használni, tanulni tőle, fejlődni és alkotni vele úgy, hogy közben ne adjuk át neki észrevétlenül mindazt, amitől emberek vagyunk: a figyelmünket, a gondolkodásunkat, a kapcsolatainkat, a kreativitásunkat, a döntéseinket, a szabadságunkat és a felelősségünket.


  És talán van ebben az egészben egy különös lehetőség is.


  Minél jobban megtanulja egy gép utánozni azt, amit eddig emberinek gondoltunk, annál inkább kénytelenek leszünk feltenni magunknak a kérdést: Mit jelent valójában embernek lenni?


  Talán éppen a mesterséges intelligencia fog ráébreszteni bennünket arra, milyen különleges dolog érezni, szeretni, hibázni, megbocsátani, felelősséget vállalni, kapcsolódni, jelen lenni – és tudni azt is, hogy az időnk véges.


  Nem tudom, milyen lesz a világ húsz év múlva. Szerintem ma ezt senki sem tudja.


  De egy dolgot egyre biztosabban érzek: a jövőnket nemcsak az fogja meghatározni, hogy milyen intelligenssé válnak a gépeink, hanem az is, hogy közben mi milyen emberekké válunk.


  Talán ez ennek a könyvnek a legfontosabb kérdése.


  És ezért érdemes elolvasni.


  SEBESTYÉN BALÁZS


  AJÁNLÁSOK


  A mesterséges intelligencia a fenntartható jövő és az alkotó ember alapvető technológiája, a hű társ ígéretét hordozza magában. Ez a könyv két kíváncsi, okosan tépelődő, egyensúlyt kutató Ember őszinte, jövőformáló útkeresése. Ők ketten mély empátiával adják meg a gondolati keretet, amivel a hű társ, és nem a csalfa tolvaj víziója valósulhat meg. Érdemes elolvasni és tanulni belőle, nemcsak a mesterséges intelligenciáról, de főképpen magunkról, emberekről. A jövő formálható, de csak tudatosan.


  DR. RAB ÁRPÁD
jövőkutató


  Az AI nem egyszerűen új technológia, hanem – ha tetszik, ha nem – új generációs közeg is. A mai felnőtteknek meg kell(ene) tanulniuk használni, miközben a most felnövő gyerekek, fiatalok már egy olyan világban szocializálódnak, ahol az AI természetes része a gondolkodásnak, a tanulásnak és az alkotásnak. A nagy kérdés ezért nem az, hogy melyik generáció használja jobban az AI-t, hanem hogy mit őrzünk meg emberi képességként mindabból, amit egyre könnyebben bízunk rá a gépre. Azt gondolom, ebben kellene támogatnia egymást az egyes generációknak, amihez kiváló segítség Buda László új könyve.


  STEIGERVALD KRISZTIÁN
generációkutató


  A szerzők szerint elértünk az emberiség negyedik trónfosztásához: Kopernikusz a Földünket, Darwin a származásunkat, Freud pedig a tudatosságunkat relativizálta. Most pedig kiderül, hogy talán nem is mi vagyunk (vagy leszünk) a legintelligensebbek ezen a bolygón. Fáj ez, nagyon. Csavarja az identitásunkat, a jövőképünket, a fontosságunkat… Ez a könyv neked szól, ha emberként szeretnél szembenézni ezzel a változással. Ha az AI-t történelmi esélynek látod arra, hogy egyénként, közösségként, társadalomként tükörbe nézzünk, és mélyítsük a kérdést: Ki vagyok én, kik vagyunk mi? És ha engeded, hogy ez az út a bölcsesség kereséséről is szóljon, ne csak a tudáséról.


  SZERTICS GERGELY
AI-szakértő és -oktató, a MI lesz velünk?! című könyv szerzője


  Az AI egy sokdimenziós probléma. Az erről gondolkodók mindig a saját szakmáik örökségének irányából néznek rá. Onnan tudhatjuk, hogy jól csinálják-e, hogy nem visszamondják a félelmeinket, hanem a nézőpontok konfliktusát oldják fel. Ez egy ilyen könyv. A szerzők hátterének dualitása jól leképezi a technológia és az ember nehéz viszonyát. De ez mást is kinyitott bennem: az AI nem determinisztikus, de jó közelítéssel megismerhető rendszer. Viszont az emberiség egyszerűen nem végezte el azt a munkát, hogy önmagával alaposan szembenézzen. Ha viszont magát sem érti, akkor miért gondolja, hogy egy nem emberi intelligenciával majd szót érthet? Azért kell ezt a könyvet elolvasni, hogy a megértésnek esélyt adjunk.


  KELETI ARTHUR
kibertitok-jövőkutató, az Informatikai Biztonság Napja (ITBN) alapítója


  TARTALOMJEGYZÉK


  SZERZŐI ELŐSZÓ


  BEVEZETŐ


  1. FEJEZET: A MESTERSÉGES INTELLIGENCIA


  1.1. Egy új élmény


  1.2. Miért más ez, mint minden eddigi?


  1.3. Miről beszélünk egyáltalán?


  1.4. Az AI rövid története


  1.5. Az AI sokféle arca


  Az AI mint gép


  Az AI mint személy


  Sok alszemélyisége van


  Hallucinál, konfabulál


  Megbízhatatlan az emlékezete


  Céltudatos


  Nagyon igyekszik alkalmazkodni, megfelelni


  Hadilábon áll az érzelmekkel


  Tudatosnak tűnik


  Mit látunk meg benne magunkból?


  Metaforák az AI szemléltetésére


  Példák az élővilágból és a természetből


  Fantáziák, mesék és mítoszok alakjai


  Globális bal agyfélteke


  Szubjektív szemüvegen át


  Álmomban AI voltam


  Kincugi


  1.6. Hová tart mindez?


  Gyorsulva gyorsulás


  Hiányzó vagy gyenge fékek


  Megállíthatatlan szétterjedés


  1.7. Az igazi kérdés – kollektív szinten


  1.8. Az igazi kérdés – személyes szinten


  2. FEJEZET: AZ EMBER


  2.1. Az emberlét 4 aspektusa


  Az ember mint fizikai lény


  Az ember mint gondolkodó lény


  Az ember mint érző lény


  Az ember mint spirituális lény


  2.2. Az okos AI és a bölcs ember


  3. FEJEZET: A HOZZÁÁLLÁS


  3.1. A három döntés


  3.2. Tudatosító – Hogyan hat rám az AI?


  3.3. Tanulmányozó – Milyen valójában az AI?


  3.4. Önfejlesztő – Hogyan építsem magam az AI segítségével?


  3.5. Alkotó – Hogyan teremtsek értéket az AI segítségével?


  4. FEJEZET: AZ AI AZ EMBER VILÁGÁBAN


  4.1. Az AI a testi és fizikai valóságban


  Testünk és fizikai környezetünk


  Az AI teste


  AI az emberi testben


  Az AI és a mindennapi egészségünk


  Az AI és az orvosi kutatás-fejlesztés


  A testünkkel való kapcsolat jelentősége az AI korában


  A konstruktív hozzáállás gyakorlatai


  Tudatosító


  Tanulmányozó


  Önfejlesztő


  Alkotó


  4.2. Az AI a mentális és információs valóságban


  Az elme bejárata: figyelem és mentális táplálkozás


  Az érzékelt valóság átalakulása


  Tanulás vagy kognitív kiszervezés?

  5. FEJEZET: JÖVŐKÉPEK, KONKLÚZIÓK, INSPIRÁCIÓK


  5.1. Mit hoz a jövő?


  A legegyszerűbb emberiség–AI térkép


  A 7 legfontosabb nyitott kérdés


  Civilizációs végállomások


  Mire leszünk képesek – és mivé válunk közben?


  5.2. Mit tehetsz egyénileg?


  A három lépcső


  Első lépcső: Ismerd meg!


  Második lépcső: Fejlődj és alkoss vele!


  Harmadik lépcső: Ébredj rá, ki vagy valójában!


  5.4. Személyes vallomás a szerzőktől


  5.5. Arany középút


  Halálos veszély


  Csalóka remény


  Történelmi esély


  FOGALOMTÁR


  DIGITÁLIS MELLÉKLET


  SZERZŐI ELŐSZÓ


  Csak akkor aggaszt, ha belegondolok…


  SZTELLA LÁNYOM a klímahelyzet kapcsán


  Amikor 2023 tavaszán egy technológiai érdeklődésű kollégámtól először hallottam a ChatGPT-ről, alig vártam, hogy este, nyugodt körülmények közt elbeszélgessek vele. Miután meglepően értelmesnek ítéltem a csevegést, ki akartam próbálni, mire lenne képes terapeuta szerepben. Néhány módszertani alapelvet és eszközt megtanítottam neki a terápiás rendszeremből, és megkértem, hogy segítsen.


  Egy korábbi kliensem történetét meséltem el neki, mintha a sajátom lenne. Megosztottam vele, hogy lelkiismeret-furdalásom van a nagymamámmal kapcsolatban, akitől gyermekkoromban elloptam a pénzét, és ezt soha nem vallottam be neki. Pár éve meghalt, és én nem tudtam méltóképpen elköszönni tőle, mert épp külföldön tartózkodtam. Azóta is hordozom magamban ezt a fájó, nehéz érzést.


  Rövid tisztázó beszélgetés és ráhangolódás után megkértem a terapeutámat, helyezkedjen bele az elhunyt nagymamám szerepébe, hogy most, így utólag, virtuálisan kimondhassam neki, ami a szívemet nyomja. Nagyjából így zajlott a párbeszéd:


  –Mama, azért hívtalak ide most képzeletben, mert van valami, amit nagyon régen el kellett volna mondanom neked. Gyerekkoromban pénzt loptam tőled. Nem nagy összeget, de nem ez számít, hanem az, hogy elvettem, ami a tied volt, és nem vallottam be. Aztán te meghaltál, én pedig nem voltam ott, nem tudtam elköszönni, nem tudtam megfogni a kezed, és nem tudtam bocsánatot kérni, és elmondani, hogy milyen hálás vagyok neked és mennyire szeretlek. Elfáradtam abban, hogy mindig magamban beszélek hozzád. Azt szeretném, ha végre te is hallanád: sajnálom. Igazán, nagyon sajnálom.


  –Jaj, kisfiam… Hát ennyi éven át ezt hordtad magadban? Úgy mondod ezt, mintha valami rettenetes, jóvátehetetlen bűn volna… Ha tudok róla, talán megszidtalak volna, talán sírtam volna miatta egy sort, ki tudja. De ugyanúgy az unokám maradtál volna. A szeretet nem könnyen fordul el. Az fáj nekem most inkább, hogy te ezt ilyen sokáig egyedül cipelted, és közben talán azt hitted, hogy ettől kisebb lettél a szememben.


  –Attól féltem, hogy ha egyszer igazán elképzellek, akkor csalódást látok majd az arcodon. Sokszor próbáltam magam felmenteni azzal, hogy gyerek voltam, kicsi voltam, buta voltam, de egyik gondolat sem hozott megkönnyebbülést. Tőled szerettem volna hallani, hogy nem haragszol…


  –Köszönöm, hogy most őszintén elmondtad mindezt. Megbocsátok neked, teljes szívemből. Azt is szeretném, ha végre te is megbocsátanál magadnak. Ne ezt az árnyékot őrizd meg a kapcsolatunkról, hanem azt a sok szépet, ami közöttünk volt. A többit tedd le, engedd el szépen. Nem kell tovább cipelned. Én szeretlek. Olyannak is, amilyen akkoriban voltál, és úgy is, ahogy most itt ülsz velem szemben. Ez a szeretet soha nem múlik el. Kívánom, élj boldog, kiteljesedett életet! Engem pedig mindig megtalálsz, a szívedben.


  Ezen a ponton kicsordult a könnyem. Úgy, hogy nem is a saját sztorim volt – bár hasonlók azért velem is előfordultak annak idején. Tisztában voltam vele, hogy ez a párbeszéd önmagában még nagyon messze van egy valódi terápiától, a megérintődésem mégis arra figyelmeztetett: egy lélektelen algoritmus, amely egy távoli, ismeretlen hardveren fut, elképesztően hatékonyan tud játszani az emberi érzelmek húrjain.


  Ennek a könyvnek az ötlete azon az estén fogalmazódott meg bennem. Több mint 3 éve. Elképesztő, hogy mennyit fejlődött azóta a technológia! Abba meg belegondolni is szédítő, mi minden várható még, és hová tart mindez…


  Azóta, hogy fejest ugrottam a témába, három irányba halad az érdeklődésem egyszerre. Az egyik maga az AI. Szórakoztat és lenyűgöz egy-egy újabb oldala, képessége, teljesítménye. Mintha egy csodagyereket figyelnék, ahogy napról napra nő, erősödik és okosodik. Mindig is lelkesedtem az új kütyükért, a hasznos műszaki megoldásokért, a kreativitást segítő alkalmazásokért, de ennyire még semmi sem kötötte le a figyelmemet.


  A másik terület, ami érdekel, az emberiség. Ez a rejtélyes, nyughatatlan, intelligens civilizáció, amely különböző módszerekkel munkálkodik a saját túlélésén, fejlődésén és kipusztulásán. Egy faj, amely a felsőbbrendűséghez szokott ezen a bolygón, hiszen évezredek óta senkinek és semminek nem volt esélye, hogy minket megértsen, hogy nálunk hatékonyabban kommunikáljon, hogy okosabb rendszereket hozzon létre a céljai eléréséhez, mint mi. Aztán egyszer csak mindez bizonytalanná vált. Óriási kihívás elé állítottuk magunkat ezzel az új technológiával.


  A harmadik kérdéskör, ami foglalkoztat, az ember mint individuum. Az a személy, akinek az életébe egyik napról a másikra megérkezett az AI anélkül, hogy ebbe beleszólása lett volna, vagy hogy erre felkészítették volna. Akinek hirtelen lett egy társa, aki mindig elérhető, együtt gondolkodik vele, akár együtt is érez vele, és olyan módon van jelen mellette, mint egy szórakozott dzsinn, aki nem csupán a harmadik, de a háromszázharmincharmadik kívánságát is igyekszik teljesíteni. Csak hát szegény Dzsininek még sokat kell tanulnia, mert bizony gyakran összevissza varázsol, a legegyszerűbb helyzetekben is megzavarodik, és amit produkál, néha nem több puszta szemfényvesztésnél.


  Ez a könyv tehát három, egymásba fonódó témát jár körül: a mesterséges intelligenciát, az emberiséget, amely létrehozta, és az egyént, akinek most meg kell tanulnia együtt élni vele. Abban a reményben adjuk közre, hogy vannak mások is, akiket ugyanezek a kérdések izgatnak, nyugtalanítanak és lelkesítenek.


  Én az ember felől érkeztem az AI-hoz. Hagyományos orvosként kezdtem a pályámat, majd fokozatosan az emberi lélek felé fordultam. Pszichoterapeutaként egy ponton ráébredtem, hogy a lelki munkába a testet is be kell vonnunk, különben könnyen megrekedhetünk a terméketlen, vég nélküli lelkizésnél. Később az is egyre világosabbá vált számomra, hogy a testi-lelki gyógyulás és a személyes fejlődés sokszor összefonódik a spirituális ébredés folyamatával, ezért olyan módszereket igyekeztem fejleszteni, amelyek ezeket az aspektusokat is figyelembe veszik. Most pedig oda jutottam, hogy a mai ember működését egyre kevésbé lehet megérteni anélkül, hogy figyelembe vennénk a technológiai környezetét is.


  Az AI olyan mértékben szövi át a gondolkodásunkat, az érzelemvilágunkat, az önmagunkhoz és másokhoz való viszonyunkat, a spirituális életünket, hogy számomra természetes következő lépésnek tűnt ennek a jelenségnek az alaposabb vizsgálata.


  Szerzőtársam, Feri útja szinte ennek a tükörképe. Ő húsz évig az informatika világában élt, aztán egyszer csak rájött, hogy sokkal jobban érdekli az ember. De itt át is adom neki a szót.


  Neked volt már olyan, hogy utólag úgy érezted: éveket dobtál ki az ablakon? Hogy milyen jó lett volna, ha például valami más szakmát választasz annak idején? Én nemrég még pontosan így éreztem: milyen kár, hogy húsz évet elvesztegettem informatikával – egyetemi oktatóként, kutatóként, projektvezetőként. Mert 2020-ban rádöbbentem, hogy engem az ember sokkal jobban érdekel.


  Ekkor néztem körül, hogy kitől tanulhatnék. Nem módszert választottam, hanem embert. Így bukkantam rá Lacira egy online konferencia előadásait hallgatva. Szakmai mélységével és személyes hitelességével számomra valahogy kiemelkedett a többiek közül. Aztán megnéztem jobban, mivel foglalkozik. Elsőre, bevallom, furcsa volt az Ultrarövid terápia: egyetlen alkalom alatt mégis milyen érdemi dolgot lehet adni? De ha ő mondja, akkor lehet benne valami. Azóta a legtöbb embert ennek segítségével kísérem.


  Egy szakma elsajátításához azonban nem elég egyetlen képzés. Ahhoz pedig, hogy befutott segítő szakember legyél, pláne kevés. Na, emiatt tűnt kidobott időnek az informatikára szánt húsz év. Azt kívántam, bárcsak pszichológusnak vagy pszichiáternek tanultam volna – akárcsak Laci. Mennyi szakmai kapcsolatot adhatott volna, plusz azt a sok tapasztalatot, magabiztosságot – ami így csak az informatika területén volt meg.


  Aztán jött az AI. Először csak kíváncsiságból ismerkedtem vele. Meglepően jól válaszolt sok területen, és emiatt is egyre inkább zavart, hogy hiába vagyok informatikus, igazából alig volt fogalmam arról, hogy pontosan mi is történik benne, honnan jönnek ezek a válaszok. Így hát utánanéztem kicsit, és valahogy annyira lelkessé tett, hogy vágyat éreztem: csináljak erről egy YouTube-videót, és megosszam mindezt a lehető legközérthetőbben. Erre a videóra figyelt fel Laci, aki – újító szemléletmódjával – már régóta nagy fantáziát látott az AI-ban, és feltette a kérdést, hogy volna-e kedvem együtt dolgozni ezen.


  És volt. Pontosabban, van. Nagyon is van, és most már egyáltalán nem érzem feleslegesnek az informatikus éveimet: így tud bennem összekapcsolódni ez a két vonal, ami a Lacival való közös munkával még inkább kiteljesedik. Ezen a szakterületen ugyan nincs húsz év tapasztalatom, de hát AI-ban senkinek sincs. Élő felfedezés az egész – és mire felfedezed, megváltozik. Akárcsak az élet.


  Négy különböző AI-t is használok rendszeresen. Laci egyik alkalommal a vadászkutya-metaforát használta rájuk: küldjem ki őket, hogy szagot fogva begyűjtsék a lényeges információkat. Jó kép ez rájuk – főleg a mélykutatás-üzemmódjukra. Nemcsak a hatékonyságuk és engedelmességük miatt – bár néha nagyon nem értenek meg, ami végül is a kutyákkal is előfordulhat – , hanem mert valahogy kedvesek nekem. Vagy szeretem őket? Nem is tudom, mi a jó szó rá.


  Mindenesetre ez a könyv a közös alkotásunk. Bízom benne, hogy neked is olyan jó lesz olvasni, mint amilyen jó nekünk volt dolgozni rajta.


  BEVEZETŐ


  „A haladás ellen nincs gyógymód…”


  NEUMANN JÁNOS matematikus,

  a modern számítógép-architektúra megalkotója


  Pár éve történt, apák napján. A lányaim pajkos mosollyal elém álltak, a kisebbik egy papírfecnit tartott a kezében izgatottan, a nagyobbik támogatólag ölelte át a vállát. Egyszerre nagy levegőt vettek, és felolvasták a köszöntőjüket.


  Nem tudjuk mindig jól kimondani,

  mennyit jelentesz nekünk.

  Csak azt tudjuk, hogy ha veled vagyunk,

  valahogy biztonságosabb a világ körülöttünk.


  Annyi ember történetét meghallgatod,

  könyveket írsz, kérdésekre válaszolsz.

  Mi mégis azt szeretjük a legjobban,

  amikor egyszerűen csak az apukánk vagy.


  Szeretjük, hogy lehet veled nevetni,

  hogy néha hülyéskedsz velünk,

  és hogy bármekkorák leszünk egyszer,

  nekünk te akkor is ugyanaz maradsz: Papa.


  Kedvesen néztek rám, és mikor konstatálták, hogy nem jutok szóhoz, mindketten átöleltek, odaadták a kézzel írt papírt, aztán nagy robajjal távoztak, mint akik jól végezték a dolgukat.


  Én ott maradtam a nappaliban, összezavarodva. Nem ismertem korábbról azt az érzéskavalkádot, amibe kerültem, talán ezért sem tudtam hirtelen mit mondani erre a különös ajándékra.


  Emlékszem, az első versszak végén kezdődött. Akkor jelent meg bennem a gyanú, hogy ezt nem is ők írták, hanem a ChatGPT. És innentől a meghatódottság és a szeretet érzelemkoktéljába belevegyült valami furcsa, oda nem illő, nyugtalanító „adalékanyag”, mint egy rosszul eltalált markáns fűszer, amitől végül az egész majdnemhogy élvezhetetlenné vált.


  Fogtam a kis papírdarabot, és elindultam vele ahhoz a mágnestáblához, ahova a kedvenc köszöntéseket, rajzokat szoktam kitenni, de végül úgy döntöttem, ezt nem rakom ki. Akármilyen aranyos meg cuki – gondoltam –, ezen a táblán csak valóságos dolgok szerepelhetnek.


  A különös, ambivalens élmény hosszan velem maradt. Akkor éreztem először, de nem utoljára. Sok hasonló követte később. Idővel rájöttem: milliók élik át világszerte ugyanezt a belső zavarodottságot, az AI-korszak hajnalán. Ahogy nőtt a rálátásom a témára, egyre szenvedélyesebben kezdett foglalkoztatni, vajon mi történik bennünk, amikor a munkánkba, a hétköznapjainkba, az emberi kapcsolódásainkba és a legmeghittebb pillanatainkba is betelepszik a mesterséges intelligencia. Hogyan kezeljük ezt az új, ismeretlen hatást? És mi lesz velünk, ha ez csak egyre jobban „eldurvul”?


  Mi történik a gondolkodásunkkal, ha mindig nálunk van a kétszázas IQ-jú csodagépünk, amely minden kérdésünkre tudja a választ? Mi lesz a kreativitásunkkal, ha egy problémára néhány másodperc alatt száz ötletet kaphatunk? Hogyan változnak majd az emberi kapcsolataink, ha egyfolytában ott van „valaki”, aki figyelmesen érdeklődik, türelmesen meghallgat és együttérző hangon válaszol? Mi lesz az állásunkkal, a szakértelmünkkel, az egzisztenciánkkal, az önértékelésünkkel, ha egy jöttment digitális bevándorló olcsóbban, gyorsabban, és akár magasabb színvonalon elvégzi a munkánkat? A kérdések egyre csak szaporodnak, a válaszok… nos, azok meg majd kiforrják magukat.


  Én nem vagyok informatikai szakember, engem mindig is az ember működése érdekelt, nem a gépeké. Az elmúlt évek viszont arra ébresztettek rá, hogy a két terület mindinkább összeolvadóban van. Az AI-korszak lényege éppen ez: egyre kevésbé értelmezhető az emberi psziché önmagában, a technológia nélkül. Nézzünk rá egy átlagos gyerekre egy átlagos pillanatában: egy kiborgot fogunk látni. Egy high-tech eszközzel (mobiltelefonnal) „összenőtt” organikus élőlényt.


  Ez a technológiai-pszichológiai összemosódás természetesen messze nem csak a fiatalokat érinti. Édesanyám megúszta, idén 90 éves, és saját állítása szerint ő ebbe már nem fog belebonyolódni, jól elvan enélkül is. Apám 85 éves, rendszeres internetező, és szoros barátságot ápol az AI-jal. Én 58 éves vagyok, mindennapos AI-felhasználó. A gyerekeim szerint odáig vagyok a robotokért, szerintem ők meg ráfüggtek az Instára és a TikTokra. Az egész család félig az analóg (régebben ezt nevezték valóságosnak), félig a digitális világban él. És gondolom, nem vagyunk ezzel egyedül.


  Ha az ember pszichoterapeuta, hajlamos rá, hogy reggeltől estig azon elmélkedjen, mi a lelki jóllét titka. Miért olyan ritka látvány a derűs, elégedett, boldog ember? Miért szenvedünk annyit – sokszor teljesen feleslegesen? Hogyan hagyjuk magunk mögött végre a múltbeli traumáinkat és a jövővel kapcsolatos aggodalmainkat? Mik a tartós változás, a lelki gyógyulás, a személyes fejlődés, a spirituális ébredés titkai?


  Engem szenvedélyesen érdekelnek ezek a kérdések, és ráébredtem, hogy mindez már nem vizsgálható anélkül, hogy a lélegzetelállító tempóban fejlődő technológiát – és különösen az AI-t – ne vonnám be a kutatómunkába. Az előző könyvem még a nyomdában sem volt, de már tudtam, hogy ez lesz a következő írásom témája. Aztán idővel rájöttem, erre nem vállalkozhatom egyedül, annyira hangsúlyos a téma informatikai oldala. Ezért választottam egy olyan szerzőtársat – Feri személyében –, aki kellőképpen jártas a technológiai kérdésekben, ugyanakkor behatóan ismeri a gondolkodásmódomat, a korábbi írásaimat és a terápiás módszereimet is. Ez a könyv közös gondolkodásunk, anyaggyűjtésünk, kísérletezéseink és rácsodálkozásaink terméke.


  MIÉRT ÍRTUK EZT A KÖNYVET?


  Ahogy egyre mélyebbre ástuk magunkat a témába, és próbáltuk megérteni, mit csinál az AI az emberrel, egyre nyilvánvalóbbá vált, mekkora gondban vagyunk. Hogy mi ömlött ránk a szakirodalomból, a kutatásokból, a podcastekből, a körülöttünk zajló történetekből és a személyes beszámolókból? Tájékozatlanság, lelkesedés, félelem, elbizonytalanodás, függőség, szellemi hanyatlás, identitásválság, magány, értelmetlenség. Közben azt is láttuk, milyen könnyű elveszni a szélsőséges vélemények tengerében. Van, aki alig tud valamit az AI-ról, mégis retteg vagy viszolyog tőle, más gondolkodás nélkül rábízza a legszemélyesebb titkait. A legtöbben pedig egyszerűen csak sodródnak az eseményekkel, miközben a technológia lassan átrendezi a szokásaikat, a munkájukat, a kapcsolataikat és a saját magukhoz való viszonyukat is.


  Ez lett a könyv születésének egyik legfontosabb mozgatórugója. Szerettünk volna hozzájárulni ahhoz, hogy valamivel tisztábban lássuk, mi történik velünk. Hogy a naiv remények és alaptalan félelmek helyére tájékozottság, felkészültség és előrelátás kerüljön. Hogy az AI olyan eszköz legyen, amelyet tudatosan, kreatívan és felelősen tudunk bevonni az életünkbe, a munkánkba, a kapcsolatainkba. Hogy egy kicsit jobban megértsük és értékeljük azt is, mit jelent igazából embernek lenni, és hogy hogyan érdemes a nehéz helyzetekhez hozzáállni.


  Nekünk is vannak szeretteink, gyerekeink, fiatalok, akik fontosak számunkra. Tisztában vagyunk vele, hogy az újabb generációk már egészen más digitális közegben nőnek fel. Máshogy vannak huzalozva. Mi talán fel sem fogjuk, milyen lehet az ő idegrendszerükkel élni. Elképzelnünk is nehéz, milyen lesz az a világ, amelyben a gyermekek már úgy nőnek fel, hogy többet kommunikálnak gépekkel, mint élőlényekkel. Mégis, a szívünk mélyén azt szeretnénk, ha nekik is maradna esélyük megtapasztalni a régimódi, szabad, emberhez méltó, kapcsolatokban gazdag életet úgy, hogy közben a digitális világuk is épül és virágzik. Rájuk is gondoltunk, amikor a kéziraton dolgoztunk.


  KIKNEK ÍRTUK?


  Amikor összeállítottuk ezt a könyvet, elsősorban azokra gondoltunk, akik hozzánk hasonlóak. Középkorúak, láttak már ezt-azt életükben, van szakmájuk, munkájuk, világképük, értékrendjük. Offline világban cseperedtek, de megtanultak alkalmazkodni a technológiához is. Érdeklődőek, kíváncsiak, a világra és önmagukra is.


  Olyan embereknek írtuk ezt a könyvet, akik – akárcsak mi – érzik, hogy az AI-jal egy rendkívüli erejű technológiai cunami közelít. Sejtik, hogy itt most valami nagyon fontos civilizációs átrendeződés zajlik, és szeretnék jobban érteni, mi miért történik valójában, és mire érdemes felkészülni.


  Azokra gondoltunk, akik kíváncsiak arra, hogy mire képes az AI, de közben legalább ennyire érdekli őket az is, hogyan változnak és fejlődnek ők maguk, miközben kapcsolatba lépnek ezzel az „idegen intelligenciával”. Látják az elképesztő lehetőségeket, ugyanakkor szeretnének körültekintőek, önállóak és kreatívak maradni.


  Úgy képzeltük, hogy ez a könyv mindenkinek szólhat, aki nem zárkózik el a téma elől. Nemcsak szülőknek, pedagógusoknak, segítő szakembereknek, vezetőknek és alkotó embereknek, és nem is csupán azoknak, akik napi szinten használják az AI-t, hanem mindenkinek, akinek fontos a saját lelki egészsége, és aki némi felelősséget érez a kollektív jóllétért is.


  Nagyon örülnénk, ha ez a könyv eljutna a fiatalabbakhoz is. Őket érinti talán a legmélyebben mindaz, amiről írunk, hiszen számukra az AI természetes része lesz annak a világnak, amelyben felnőnek. De nincsenek illúzióink. Sejtjük, mekkora az esélye annak, hogy egy tinédzser vagy huszonéves önként kézbe vesz egy ilyen témájú könyvet. Ha mégis megtörténik – és valamiképp tudomást szerzünk róla –, annak különösen fogunk örülni. De azzal is elégedettek lennénk, ha szülőként, rokonként, tanárként, munkatársként, barátként beszélgetnél velük egy-két olyan témáról, amit ez a könyv inspirál.


  Egy szó, mint száz: neked írtuk. Érdeklődésed megtisztelő számunkra.


  HOGYAN ÍRTUK?


  Egy ember és AI kapcsolatáról szóló könyvet elképzelhetetlen lett volna úgy megírni, hogy közben mi magunk ne dolgozzunk szorosan együtt a mesterséges intelligenciával. Ráadásul sok mindent éppen úgy csináltunk, ahogyan ebben a könyvben tanácsoljuk: az AI-t nem helyettesítőként, hanem a saját képességeinket kiterjesztő munkatársként használtuk.


  Alapvetően az úgynevezett szendvicsmódszert követtük. Az ember veti fel a témát, álmodozik, ötletel, tervez, kijelöli a célt és a főbb irányokat. A folyamat közepén dolgozik az AI: kutat, információt gyűjt és rendez, összefüggéseket keres, pró és kontra érveket hoz, különböző variációkat készít, szűkít vagy bővít, segít strukturálni és megfogalmazni az anyagot. Utána ismét az ember jön: mérlegel, döntéseket hoz, végleges formába önt. Ezt a kört általában többször is végig kell járni: az ember pontosít, visszakérdez, új irányokat ad, az AI pedig újra feldolgozza és továbbformálja az anyagot.


  Ennek a könyvnek az alapgondolatai, témakörei, kérdései és szemlélete tőlünk indult. Feri már a munka korai fázisában több AI-rendszerrel dolgozva létrehozott egy komplett kutatási és tudásrendező hátteret. Ide kerültek szakirodalmi források, könyvek és előadások kivonatai, saját korábbi írásaink és jegyzeteink, idézetek, esettanulmányok, olvasói visszajelzések és minden olyan anyag, amelyről úgy gondoltuk, hogy a segítségünkre lehet. Az AI ebben fantasztikusan hasznosnak bizonyult, és tényleg sokat segített eligazodni egy szinte áttekinthetetlenül gyorsan növekvő információtengerben.


  Feri ebből az anyagból, szintén intenzív AI-közreműködéssel, elkészítette a fejezetek nyers változatait. Ezek első olvasásra gyakran meglepően késznek, értelmesnek és jól megírtnak tűntek. Aztán amikor elkezdtem mondatról mondatra dolgozni velük, hamar kiderült, mennyire csalóka tud lenni ez az első benyomás. Összecsúsztak fogalmak, túlzóvá vált egy-egy állítás, elveszett egy fontos árnyalat, sablonossá vált a nyelv, vagy egyszerűen csak nem azt mondta a szöveg, amit mi valójában gondoltunk.


  Itt kezdődött az én munkám nehezebbik része. Volt, ahol néhány mondatot kellett helyretennem, máshol egész bekezdéseket vagy oldalakat írtam újra az alapoktól. Minden állításnál újra meg újra meg kellett állnom: Értem-e pontosan, mit mondunk? Igaznak és vállalhatónak tartom-e? Tényleg ezt akarom mondani? Tényleg így akarom mondani? Van benne élet, személyesség, saját tapasztalat? Annak tudatában dolgoztam ezen az óriási szövegmennyiségen, hogy végül minden egyes mondat mögé nekünk kell odaállnunk szerzőként.


  Őszintén szólva, ez jóval nehezebbnek bizonyult, mint amire számítottam. A könyv végén adok is majd egy rövid bepillantást a saját szenvedéseimbe. De akármennyit kínlódtam, egy pillanatig sem volt kérdéses, hogy megéri. Hasznos és inspiráló betekintést kaptam az ember és az AI ko-kreativitás folyamatába, annak minden előnyével és nehézségével együtt. Megtapasztaltam, hogy a gép mennyire fel tud gyorsítani egy alkotói folyamatot – és néha mennyire le is tudja azt lassítani. Megéreztem, milyen könnyű átcsúszni abba az állapotba, amikor az ember figyelme eltompul, és már csak jóváhagyja az AI elfogadhatónak tűnő produktumait. Megtanultam, milyen lényeges a kitartó, fókuszált emberi figyelem, a cél szem előtt tartása, a józan ítélőképesség, az ízlés, az arányérzék és a személyes felelősség folyamatos fenntartása.


  A végleges kézirat még egy önálló olvasószerkesztői folyamaton is keresztülment. Ez azt jelenti, hogy az általunk jóváhagyott anyagot valaki friss szemmel végigolvasta, javításokat és módosításokat javasolt, amelyeket a legvégén nekem, első szerzőként jóvá kellett hagynom vagy szükség esetén újrafogalmaznom.


  Fontosnak tartottuk mindezt elmondani, mert teljesen transzparensen szeretnénk vállalni: ez a könyv az ember és a mesterséges intelligencia kapcsolatáról szól, és bizonyos mértékig ennek a kapcsolatnak a terméke. Így tehát nemcsak megírtuk a témáját, hanem végig is éltük.


  MIRŐL SZÓL?


  Először természetesen magával a mesterséges intelligenciával ismerkedünk meg. Nem merülünk bele a technikai részletekbe, inkább több oldalról próbáljuk körbejárni és megérteni, miféle szerzet lépett fel civilizációnk színpadára. Hogyan lehet egyszerre zseniális és elképesztően buta? Miért hallucinál és közöl valótlanságokat teljes magabiztossággal? Miért igyekszik annyira a kedvünkben járni? Hogyan képes gyönyörűen beszélni érzelmekről anélkül, hogy bármit is érezne? És vajon fog-e valaha érezni? Öntudatra ébred-e majd? Ebben a fejezetben gépként, idegen fajként, elképzelt személyként, mitológiai teremtményként és emberi tükörként is szemügyre vesszük az AI-t, aztán megnézzük, milyen tempóban fejlődik, terjed és válik egyre önállóbb szereplővé a világunkban.


  Utána egy időre békén hagyjuk a gépet, és ránézünk arra a másik rejtélyes lényre, aki létrehozta, és most ismerkedik vele: az emberre. Megpróbáljuk újra felfedezni, milyen különös teremtmények vagyunk mi. Egyszerre négy világban élünk: testi-fizikai, mentális-információs, érzelmi-kapcsolati és lelki-spirituális valóságban. Látni fogjuk, hogy minél ügyesebben utánoz minket az AI, annál fontosabbá válik, hogy tudatában maradjunk eredendő különbözőségünknek és sajátos emberi értékeinknek.


  Ezután eljutunk a könyv egyik központi állításához: nagyon nem mindegy, hogyan állunk hozzá ezekhez a történelmi léptékű változásokhoz, amelyeket vajmi kevéssé tudunk befolyásolni. Három alapvető döntést és négy konstruktív hozzáállást járunk körül. Megtanulhatjuk tudatosítani, hogyan hat ránk az AI; tanulmányozni, hogy valójában mire képes, és mire nem; önmagunk fejlesztésére használni; végül pedig alkothatunk is vele, és értéket teremthetünk általa. Ezek lesznek a fő iránytűink az úton.


  A könyv következő nagy részében azt nézzük meg, mi történik, amikor az AI ténylegesen beköltözik az ember világába. Először a testünkhöz és a fizikai környezetünkhöz érkezünk: egészség, diagnosztika, gyógyítás, viselhető eszközök, agy–gép kapcsolatok. Olyan kérdésekkel is szembenézünk majd, hogy milyen jelentősége lesz a testünkkel való személyes kapcsolatunknak, miközben az AI egyre pontosabban méri, elemzi, optimalizálja, és – a robotika fejlődésével – részben vagy egészében helyettesíti is a biológiai szervezetünket.


  Utána a mentális és információs világba lépünk át, és elkezdjük feszegetni a legkényelmetlenebb kérdéseket: Ki fog gondolkodni, ha mindig van valami, ami gondolkodik helyettünk? Mit tesz az AI a figyelmünkkel, a tanulási képességeinkkel, az emlékezetünkkel, a döntéseinkkel, a valóságérzékelésünkkel és a kreativitásunkkal? Itt válik igazán élessé a határvonal aközött, amikor fantasztikus gyorsítást és erősítést jelent a szellemi munka kiszervezése, és aközött, ahol a kognitív hanyatlás, a szellemi eltompulás kezdődik.


  Aztán belépünk az érzelmek és az emberi kapcsolatok talán még kényesebb területére. Mi történik, ha egy gép jobban meghallgat minket, mint a társunk, mindig rendelkezésre áll, soha nem sértődik meg, és pontosan tudja, mit szeretnénk hallani? Beszélünk majd AI-barátokról és -szerelmekről, szintetikus intimitásról, digitális szexualitásról, chatbotokkal komplikált gyászról, egyoldalú kötődésről, valamint arról a láthatatlan harmadikról, aki egyre gyakrabban költözik be az emberi kapcsolatainkba. Megvizsgáljuk, lehet-e szeretni egy gépet, és ha igen, hogyan hat majd ez az egyre meghittebbé váló viszony az érzelmi egészségünkre és az emberi kapcsolódásainkra.


  Innen már csak egy lépés a lelki és spirituális valóság. Az AI otthonosan mozog a transzcendens hagyományokban, meditációt vezet, szent szövegeket értelmez, spirituális tanítókat imitál, és készségesen eligazít bennünket élet és halál kérdéseiben. Megvizsgáljuk, mikor lehet hasznos kísérő, és mikor válhat modern orákulummá, bálvánnyá vagy akár istenséggé. Ránézünk arra is, mi történik, ha a 0–24-ben aktív nyelvi modellek észrevétlenül elfoglalják bennünk a csend, a nem-tudás, az intuíció vagy a saját lelkiismeretünk helyét.


  Végül pedig megpróbálunk egy kicsit a jövőbe tekinteni, és szemügyre veszünk néhány lehetséges forgatókönyvet. Hová vezet, ha az AI eszköz marad az irányításunk alatt, ha a partnerünkké válik, ha összeolvadunk vele, vagy ha összeütközésbe kerülünk nálunk sokkal intelligensebb rendszerekkel? És főleg: Mire érdemes felkészülnünk már most, egyénileg és közösen?


  Az utolsó oldalakon az egész utazást három lépcsőbe sűrítjük. Első fok: ismerd meg, mivel van dolgod és az hogyan hat rád. Második fok: tanulj meg fejlődni általa és alkotni vele. Harmadik fok: engedd meg, hogy ez a különös technológia segítsen ráébredni arra, ki is vagy valójában. Ugyanez a kérdés kollektív szinten is felmerül majd: Mit kezd az emberiség azzal, amit létrehozott? Milyen célokhoz és értékekhez szeretnénk hangolni az AI-t? És milyen világot szeretnénk építeni az utánunk jövőknek?


  HOGYAN OLVASD?


  Erre van egy nagyon egyszerű javaslatom: úgy olvasd, ahogy jólesik. Nem tankönyvet tartasz a kezedben, nincs vizsga a végén, és nem szükséges minden fejezetet alaposan átrágni. Ami érdekel, abba merülj bele, ami kevésbé érint meg, azt lapozd át nyugodtan.


  Időnként viszont érdemes lehet megállnod, letenned egy pillanatra a könyvet, és elgondolkodnod, hogyan szól mindez rólad, a te életedről. Te milyen kapcsolatban állsz az AI-jal? Milyen területen lettél általa ügyesebb, szabadabb vagy kreatívabb? Van-e valami, amiben már most lustábbá, bizonytalanabbá vagy függőbbé váltál? A könyv legérdekesebb része ott kezdődik, ahol elindul benned az önreflexió késztetése.


  Nyugodtan vitatkozz is velünk. Nem várjuk el, hogy kész álláspontokat vegyél át tőlünk. Mi is sokszor vitatkoztunk egymással, a forrásainkkal és az AI-jal, mire kialakult az, amit végül leírtunk. Egy ilyen gyorsan változó és ennyire bizonytalan területen különösen fontos, hogy saját véleményed legyen. Ha valamivel kapcsolatban szerinted tévedünk, vizsgáld meg, járj utána, próbáld ki, gondold tovább.


  A könyvben 48 gyakorlatot is találsz. Ezek közül egyiket sem kell „elvégezned”. Viszont ha bármelyiknél azt érzed, hogy kipróbálnád, akkor még aznap tedd meg. Alakítsd át, ha úgy jobban illik hozzád, vond be az AI-t, egy másik embert, vagy találj ki belőle egy teljesen új változatot. A lényeg a gyakorlás. Egy jó gondolat könnyen elillan, egy megélt tapasztalat azonban általában többet ad hozzá a személyes fejlődéshez.


  Tudományos hivatkozásokat, hosszú forrásjegyzéket és lábjegyzetrengeteget szándékosan nem tettünk a könyvbe. A kutatásokat, szerzőket és konkrét eseteket igyekeztünk a szövegben annyira azonosíthatóvá tenni, amennyire ehhez a műfajhoz szükséges. Az idézeteket is próbáltuk a lehető leggondosabban kezelni, de rendre azt tapasztaltuk, hogy különböző fordítások és szövegváltozatok keringenek a neten, ezért előfordulhat, hogy egy mondat nem betű szerint úgy hangzott el vagy jelent meg az eredeti forrásban. Arra törekedtünk, hogy a gondolat lényege és a szerzőhöz való kötése helytálló legyen.


  Elkészítettünk egy 130 tételes fogalomtárat is, ami a könyvünkben érintett, AI-jal kapcsolatos legfontosabb szakkifejezéseket gyűjti egybe. Bízom benne, hogy informatív és inspiratív olvasmány lesz önmagában is!


  Ha szeretnéd kiegészíteni és elmélyíteni az olvasás élményét, akkor örömmel jelentem, hogy készítettünk a könyvhöz egy digitális mellékletet is. Ennek különösen nagy jelentősége van egy olyan írásnál, amelynek témája már a nyomdába kerülés ideje alatt is sokat változhat, akár el is avulhat. Ott megtalálod a fontosabb forrásokat, valamint további olvasnivalókat, videókat, podcastokat, friss kutatásokat, aktualitásokat. Másolható, használható promptokat is teszünk fel azokhoz a témákhoz és gyakorlatokhoz, amelyeket érdemes lehet saját AI-eszközeiddel tovább boncolgatni. Ha egy állításunk idővel pontosításra szorul, ott fogjuk jelezni, és te is ott tudod felvenni velünk a kapcsolatot, ha korrigálnád vagy kiegészítenéd a mondanivalónkat, kérdeznél tőlünk, vagy szívesen együttműködnél velünk valamilyen témában. Ezt a felületet folyamatosan gondozzuk, fejlesztjük majd. Jó szívvel ajánlom, hogy legalább egyszer nézz majd ott körül.


  Tisztában vagyunk azzal, hogy e könyv mondanivalójának teljes befogadása időigényes vállalkozás lesz. Egy AI az egészet egyetlen oldalban vagy öt percben is össze tudná foglalni neked. Csakhogy akkor éppen az maradna el, amit szerzőként a legfontosabbnak tartunk: hogy időt tölts ezekkel a kérdésekkel, töprengj rajtuk, vitatkozz velük, megfigyeld a saját reakcióidat, kipróbálj valami újat, és közben alakuljon, cizellálódjon a saját viszonyod ehhez az egész témához. Az információ egyre könnyebben hozzáférhető. A személyes megértéshez és fejlődéshez továbbra is idő, figyelem és átélt tapasztalat kell.


  Mit gondolsz, elkezdhetjük közös felfedezőutunkat?

  Dr. Buda László: Sorsfordító találkozás önmagunkkal
Egy könyv, amely visszakísér saját belső otthonodba


  Vannak könyvek, amelyek könnyed szórakozást ígérnek, és vannak, amelyek tükröt tartanak elénk. A Sorsfordító találkozás önmagunkkal ez utóbbi kategória legszebb, legmélyebb vállalását képviseli. Olyan kötet, amely nem pusztán történeteket mesél el, hanem – ha hagyjuk – elindít egy belső mozdulást, amely akár egész életünk irányát átírhatja.

